Suuret järvet
Suuret järvet (; myös Isot järvet) on viiden suuren järven – Yläjärven, Huronjärven, Michiganjärven, Eriejärven ja Ontariojärven – muodostama järviryhmä Pohjois-Amerikan itäosassa Yhdysvaltain ja Kanadan rajalla. Suuret järvet muodostavat yhdessä maailman suurimman sulan makean veden keskittymän. Yhdysvaltain ja Kanadan raja jakaa kaikki järvet paitsi Michiganin, joka on kokonaisuudessaan Yhdysvalloissa. Järvet muodostuivat viimeisimmän jääkauden aikaan, kun jäätiköiden muovaamat maisemat täyttyivät sulavedellä.[1]
Neljä ylintä järveä ovat jokseenkin samassa tasossa (Yläjärvi 183 m, Michigan- ja Huronjärvi 176 m, Eriejärvi 174 m) ja ne purkautuvat Niagaran putousten kautta Ontariojärveen (75 m). Ontariojärvi laskee Saint Lawrence -joen kautta Atlantin Saint Lawrencen lahteen.
Suurten järvien arvioidaan sisältävän noin 21 prosenttia maailman makeasta pintavedestä[2], yhteensä noin 22800 km³[1] vettä. Järvien yhteispinta-ala on noin 151 000 neliökilometriä[1] ja rantaviiva yhteensä noin 17000 kilometriä[3].
Yläjärvi on järvistä pinta-alaltaan suurin, syvin ja tilavin. Huronjärvi on toisena pinta-alaltaan, mutta Michigan vesimassaltaan. Ontariojärven pinta-ala on pienin, mutta vesimäärältään pienin on muita matalampi Erie, joka myös on pahiten saastunut.
Keskenään samassa tasossa olevat Huron- ja Michiganjärvi ovat tavallaan osa samaa järveä. Niitä erottavat Mackinacinsalmet, joiden syvyys on 37 metriä. Heti järvien välissä sijaitsevan Mackinac Islandin itäpuolella on järvenpohjassa 30m korkea kalkkikivinen kynnys, "Mackinac Falls", jonka on ajateltu muodostaneen osana muinaista jokea noin 10000 vuotta sitten vesiputouksen Michiganista Huroniin.[4]
Lake St. Clair Huronjärven ja Eriejärven välillä kuuluu myös samaan järviketjuun, mutta pienen kokonsa takia sitä tuskin koskaan mainitaan Suuriin järviin kuuluvaksi.
Suurilla järvillä on vilkas rahti- ja matkustajaliikenne, ja valtamerialukset pääsevät kulkemaan St. Lawrencen kanavaa pitkin joelta Ontariojärvelle ja edelleen kanavia pitkin muille järville.
Suurten järvien alueella on noin 35000 saarta. Kanadassa sijaitseva Huronjärven Manitoulin Island on maailman suurin järvessä sijaitseva saari – sen pinta-ala on 2766 neliökilometriä. Toiseksi suurin on Yläjärven Isle Royale. Valtaosa saarista, noin 30000 kappaletta, sijaitsee Georgian Bayssä, joka on suuri lahti Huronjärven pohjoisosassa; sen erottavat järven pääaltaasta Manitoulin Island ja Brucen niemimaa.
St. Mary -joki Yläjärven ja Huronjärven välillä. St. Clair -joki yhdistää Huronjärven Saint Clair -järveen Detroitjoki yhdistää Saint Clair- ja Eriejärvet Niagarajoki, jossa sijaitsevat Niagaran putoukset, Erie- ja Ontariojärvien välillä Saint Lawrence -joki yhdistää Ontariojärven Atlanttiin
Saint Lawrencen meritie (Saint Lawrence Seaway) on Ontariojärven ja Saint Lawrencen estuaarin yhdistävä valtamerialusten liikennöinnin mahdollistava väylä- ja kanavajärjestelmä, joka valmistui 1959.
Suurten järvien vesitie (Great Lakes Waterway) on järvien välisen valtamerialusten liikennöinnin mahdollistava väyläjärjestelmä. Sen tärkeimpiä osia ovat Wellandin kanava Erie- ja Ontariojärvien välillä (korkeusero on lähes 100 m) sekä Yläjärven ja Huronjärven väliset kosket ohittava Soo Locks. Nykyiset leveät konttilaivat eivät kuitenkaan enää mahdu kanavasulkujen läpi, mikä on rajoittanut rahtiliikenettä. Suuret osat järvistä jäätyvät talvella, ja jäänmurtajia käytetään tällöin liikenteen avustamiseen.
Michiganjärvestä on kanavayhteys Chicagon kohdalta Illinoisjokeen ja edelleen Mississippijokeen ja sitä kautta Meksikonlahteen. Illinoisjoen ja Mississippin kautta pääsee myös Ohiojokeen ja sitä ylös Tennessee-Tombigbee vesitietä Mobile Bayn kautta Meksikonlahteen. Reiteillä on raskasta rahtiliikennettä.
Huviveneillä järville pääsee myös New Yorkista Hudsonjokea ja Erien kanavaa pitkin. Kanavasta on yhteys Eriejärven itäpäähän Buffalossa ja Ontariojärven etelärannalle Oswegon kohdalla. Ennen vuotta 1959 tämä oli myös tärkeä rahtiliikenneyhteys järville.
Michiganjärven ja Huronin välisen kahdeksan kilometriä leveän Mackinacinsalmen yli kulkee jänneväliltään 1158 metriä pitkä, vuonna 1957 valmistunut silta, Mackinac Bridge.[5]
Suuret järvet sijaitsevat Kanadan osalta Ontarion provinssissa ja Yhdysvalloissa Minnesotan, Wisconsinin, Michiganin, Illinoisin, Indianan, Ohion, Pennsylvanian ja New Yorkin osavaltioissa. Järvistä neljä ulottuu sekä Kanadan että Yhdysvaltain puolelle, ainoastaan Michiganjärvi jää kokonaan Yhdysvaltoihin. Järvien laskujoki Saint Lawrence on myös osan juoksustaan valtioiden rajajoki. Se laskee Quebecin provinssin läpi ja Gaspén niemimaan pohjoispuolitse Atlanttiin.
Suuret järvet ovat niin isot, että ne vaikuttavat merkittävästi koko alueen ilmastoon. Kesäisin vesi imee lämpöä ja viilentää aluetta, kunnes syksyllä luovuttavat tätä lämpöä viivyttäen talven alkua. Talvella kylmä ilma lännestä imee kosteutta järvistä ja saavuttaessaan maanpinnan järvien itäpuolella jäähtyy nopeasti ja sataa lumena maahan.[1]
JärviYläjärviHuronMichiganErieOntarioPinta-ala82 414km²59 596km²58 016km²25 745km²18 529km²Tilavuus12 100km³3 540km³4 918km³484km³1 639km³Vedenpinnan taso (mpy)183m176m176m174m75mKeskisyvyys149m59m85m19m86mSuurin syvyys406m229m282m64m244mSuurimmat kaupungitDuluth Sault Ste. Marie Thunder BaySarniaChicago Gary Green Bay MilwaukeeBuffalo Cleveland Erie ToledoHamilton Kingston Oshawa Rochester Toronto
* Luokka:Seulonnan keskeiset artikkelit